text: Bøvl med bagagebånd: Lang feriekø i Billund Lufthavn
  08 juli 2017 kl. 04.33
  Bagagebåndet i Billund Lufthavn er lørdag morgen brudt sammen på en af årets mest travle rejsedage.
  Lange køer her til morgen i Billund Lufthavn. Bagagebåndet i afgangshallen er brudt sammen på en af årets travleste morgener.
  Søren Walter, driftsleder, Billund Lufthavn.: "Vi regner med hurtigt at have løst problemet og få alle på ferie som planlagt"
  
  Personalet forsøger at løse problemerne, men de ser ud til at være pressede, fortæller en passager her til morgen til TV SYD. 
  Båndet står bomstille, mens hundredvis af feriegæster må væbne sig med tålmodighed. 
  - Vi har haft tekniske problemer med det ene af de to bagagebånd her til morgen, hvad der har givet lang ventetid. Alle er dog kommet af sted til tiden. Vi regner med hurtigt at have løst problemet og få alle på ferie som planlagt, siger driftsleder Søren Walter, Billund Lufthavn, til TV SYD. 
  Fra morgenstunden - og det vil i lufthavnen sige ved fire-tiden - kørte båndene. Men frem mod kl. seks måtte personalet opgive at få det ene bånd til at køre. Det betød, at antallet af check-in-steder blev halveret.
  - Vi måtte flytte erundt på passager og bagage, men passagererne tog det med godt humør, siger Søren Walter. 
  I løbet af lørdag formiddag er det lykkedes lufthavnen at få bagagesystemet til at virke, så båndet med feriepakkede kufferter ruller igen.
  Med manuel sortering og hårdt arbejde af lufthavnens personale er alle fly kommet i luften med bagage og kun enkelte forsinkelser.
  
  
  